

# Pályázati felhívás

## Az Erasmus+ programban részt vevő fogyatékossággal élő vagy tartósan beteg hallgatók, illetve munkatársak kiegészítő pénzügyi támogatására

## 2022/2023-as és 2023/24-es tanév

Az Eötvös Loránd Tudományegyetem és a Tempus Közalapítvány kiegészítő támogatásra irányuló pályázatot hirdet azon felsőoktatásban tanuló/dolgozó fogyatékossággal élő vagy tartósan beteg hallgatók, illetve munkatársak számára, akik a 2022/2023-as vagy 2023/24-es tanévben Erasmus+ mobilitási ösztöndíjat nyertek el. A támogatás célja egyenlő esélyt nyújtani a felsőoktatás területén is a speciális ellátást igénylő kiutazók számára az Erasmus+ programban.

## Kik pályázhatnak?

Az Erasmus+ program 2022/2023-as vagy 2023/2024-es tanévére **Erasmus+ ösztöndíjat elnyert hallgatók és intézményi munkatársak** jogosultak pályázatot benyújtani, amennyiben tartós betegséggel vagy fogyatékossággal élnek (például látássérült, mozgássérült, hallássérült, cukorbeteg, laktóz- vagy gluténérzékeny, illetve egyéb betegséggel rendelkező Erasmus+ résztvevők esetében) és

* **az állapotuk** **igazolhatóan többletköltséget okoz a külföldi tartózkodás során** az átlagos külföldi megélhetési költségekhez képest   
   vagy
* **hátrányt jelenthet számukra az Erasmus+ mobilitásban való részvételben**.

## Mire igényelhető kiegészítő támogatás?

* Amennyiben az **Esélyegyenlőségi támogatást** kívánja megpályázni a hallgató, az „Egészségügyi akadályokkal küzdő” kategóriában, akkor bármilyen egészségügyi, pszichés, tanulási akadályozottság stb. problémával összefüggésben van rá módja. Ilyen esetben nincs tételes igénylésére szükség, csak a rászorultságot bizonyító orvosi vagy egyéb dokumentumra (pszichológia szakvélemény stb.).
* Felsőoktatási **munkatársak** ill. az **Esélyegyenlőségi támogatásban** más szempont szerint már támogatásra jogosult résztvevők esetén:
  + A mobilitással összefüggő **többletköltségek** támogatására lehet kiegészítő támogatást igényelni, melyekkel elháríthatók a programban való részvétel akadályai: ezek olyan jól meghatározható, konkrét kiadások, amelyek a helyváltoztatással, utazással, a külföldi tartózkodással vannak közvetlen összefüggésben.
  + Kizárólag olyan tételek támogathatók, melyek **a mobilitáshoz kapcsolódóan** merülnek fel a tartós betegséggel vagy fogyatékossággal összefüggésben.
  + A támogatható költségeket az Erasmus+ programban részt vevő semmilyen más forrásból nem tudja finanszírozni, és **a kiegészítő támogatás nélkül nem tudna részt venni** a mobilitásban.

## Milyen költségekre nem igényelhető támogatás?

A kiegészítő támogatásnak nem célja a kiutazó életvitelével (pl. étkezés, mindennapi szükségletek, gyógyszer) kapcsolatos szokásos költségek támogatása: vagyis olyan költségek, amelyek mobilitás nélkül, Magyarországon is felmerülnének, csak abban az esetben támogathatók, ha ezek jelentős többletköltséget jelentenek a Magyarországon felmerülő költségekhez képest.

## A pályázás módja

Pályázni a **hiánytalanul kitöltött megfelelő pályázati űrlap** benyújtásával lehet.

### Kötelező melléklet:

**Kórtörténeti összefoglaló vagy háziorvosi/szakorvosi igazolás,** ami alátámasztja és hitelesíti a kórtörténeti összefoglalót, igazolja a betegség, fogyatékosság meglétét.

* ***krónikus betegség*** esetén a betegség fennállását szakorvos által kiállított ambuláns lappal, zárójelentéssel vagy igazolással kell bizonyítani.
* Ez a dokumentum tartalmazza a betegség vagy fogyatékosság diagnózisát, a dokumentumot kiállító orvos munkahelyének nevét, címét, az orvos aláírását, pecsétjét. Az orvosi pecséten szereplő adatoknak olvashatónak kell lenniük.
* Amennyiben az **EESZT**-ből (Egységes Egészségügyi Szolgáltatási Térből) vagy más, az Interneten elérhető forrásból tölti le a pályázó a betegség vagy fogyatékosság fennállását bizonyító igazolást, szükséges azt a háziorvosával vagy a kezelőorvosával hitelesíttetni (lepecsételtetni és aláíratni.)
* Laboratóriumi vagy képalkotó diagnosztikai lelet beküldése szükségtelen, és ilyen leletek önmagukban, klinikai szakorvos (belgyógyász, gasztro-enterológus, allergológus, ortopéd szakorvos stb.) által felállított diagnózis nélkül még klinikai laboratóriumi vizsgával rendelkező szakorvos bélyegzőjével ellátva sem fogadhatók el. Háziorvos által felállított diagnózis vagy kiállított igazolás megfelelő.
* Régóta fennálló**, a tudomány jelenlegi állása szerint nem gyógyítható krónikus betegség esetén**, - amennyiben a pályázó csak a diétája fenntartására kér kiegészítő támogatást -, elegendő régebbi orvosi dokumentum benyújtása is, ha az megfelel a fent felsorolt kritériumoknak.
* ***speciális diéta*** fenntartására kért támogatás esetén a csatolt szakorvosi leletnek tartalmaznia kell a diétára vonatkozó információt, vagy a diéta szükségességének egyértelműen következnie kell a diagnózisból. A diéta fenntartásához szükséges többletköltségeket a célországi árakra vonatkozó információval szükséges alátámasztani. Enélkül az igényelt támogatási összeg nem tekinthető kellően alátámasztottnak.
* ***gyógyszerköltségre, hazautazásra, külföldi laboratóriumi és/vagy szakorvosi vizsgálatra, külföldi gyógytornára* vonatkozó igénylés esetén** szükséges a kezelőorvos (háziorvos vagy az illetékes szakorvos) által **három hónapnál nem régebben kiállított** olyan dokumentum a betegségről, amely tartalmazza a diagnózist, valamint
* **gyógyszerigénylés esetén**az alkalmazott gyógyszereket, és azok adagját. (A háziorvos indokolt esetben akár 3-6 hónapra elegendő gyógyszert is felírhat.)
* amennyiben magyarországi kontrollvizsgálatokra, vagy kezelések miatti **hazautazásra** kér kiegészítő támogatást a pályázó, akkor a hazautazás szükségességére, indokára és gyakoriságára vonatkozó pontos információkat;
* **külföldi** laboratóriumi és/vagy szakorvosi **vizsgálatra,** gyógytornára igényelt támogatás esetén az arra vonatkozó konkrét javaslatot.

A pályázati anyagot **számítógéppel kitöltve, a megadott űrlapon** kell benyújtani **elektronikusan**, **a küldő intézmény koordinátorának (ld. vonatkozó honlapfelület)**:

**Benyújtandó dokumentumok:**

* **Hiánytalanul kitöltött** pályázati űrlap elektronikus verziója (.xlsx fájl)
* A kötelező melléklet(ek) szkennelt verziója
* Az egyéni pályázati űrlap aláírt, szkennelt verziója

Érvényes pályázat kizárólag a megadott pályázati űrlapon nyújtható be a kötelező melléklettel együtt.

## A pályázati határidő

**2023. április 28.**

**2023. október 20.**

**2024. január 19.**

## Pályázatok bírálata, döntéshozatal

A pályázatok formai bírálatát a küldő felsőoktatási intézmény, a tartalmi bírálatot pedig a Tempus Közalapítvány által felkért független orvosszakértők végzik.

Hiánypótlásra nincs lehetőség. A pályázatokról és a támogatás összegéről a Tempus Közalapítvány Kuratóriuma hoz döntést, a TKA Kuratóriumának döntése ellen nincs fellebbezési lehetőség.

## A támogatás összege és elszámolása

A kórtörténeti összefoglaló alapján a kiegészítő támogatás jogosultságáról a mobilitás szempontjából vizsgálva az orvosszakértők tesznek javaslatot. Felhívjuk a pályázók figyelmét, hogy a kiegészítő támogatás nem minden esetben fedezi a mobilitás során felmerülő összes többletköltséget.

1. **Hallgatói mobilitások**
   1. **Esélyegyenlőségi kiegészítő támogatás** az „Egészségügyi akadályokkal küzdő” kategóriában: Amennyiben a kiegészítő támogatási rászorultságot alátámasztják a benyújtott dokumentumok, a kiegészítő támogatás összege hallgatók számára egységesen **havi 250 euró**. Rövid távú hallgatói mobilitás esetén **egyszeri 100 euró** (1-14 nap hosszúságú mobilitás esetén) illetve **150 euró** (15-30 nap hosszúságú mobilitás esetén). Ebben az esetben **nem szükséges** tételesen igényelni, illetve tételes elszámolás sem szükséges a támogatás felhasználásáról a mobilitás lezárultakor.
   2. Abban az esetben, ha a mobilitás megvalósításához **havi 250 eurót meghaladó kiegészítő támogatás**ra van szüksége a hallgatónak, **vagy másik esélyegyenlőségi szempont szerint is pályázott**, a kiegészítő támogatás **csak tételes igényléssel és elszámolással pályázható**. Ebben az esetben a pályázati űrlapon a pályázónak **tételesen** fel kell sorolnia, hogy milyen tételekre mekkora összegű támogatást igényel. **A pályázati űrlapon a teljes időtartamra igényelt összegeket kell feltüntetni.** Kizárólag olyan tételekre igényelhető támogatást, amelyek szorosan összefüggnek a külföldi tartózkodással. Amennyiben a benyújtott dokumentumok alapján az orvosszakértők által javasolt kiegészítő támogatás összege meghaladja a havi 250 eurót, **kizárólag a 250 eurót meghaladó összegről kell tételesen, számlákkal igazolva elszámolnia a kiutazónak**. Amennyiben más esélyegyenlőségi szempont szerint is kiegészítő támogatásban részesül a hallgató az orvosszakértők által javasolt **teljes összegről tételesen szükséges elszámolnia**.

|  |  |  |  |
| --- | --- | --- | --- |
| **Hallgatói mobilitások** | **Támogatás összege** | **Igénylés formája** | **Elszámolás** |
| **Részképzés/szakmai gyakorlat** | egységesen 250 €/hó | egység alapú | nincs |
| **Rövid távú hallgatói mobilitás esetén** | egyszeri 100 € (1-14 nap hosszúságú mobilitás esetén),  illetve 150 € (15-30 nap hosszúságú mobilitás esetén) | egység alapú | nincs |
| **Havi 250 eurónál magasabb igény esetén** | szakértők által javasolt összeg | **tételes** | tételes elszámolás  a 250 €/hó feletti részről |
| **Más szempont alapján esélyegyenlőségi támogatásban is részesülő hallgató esetén** | szakértők által javasolt összeg | **tételes** | tételes elszámolás a teljes összegről |

1. **Felsőoktatási munkatársak** mobilitásának esetén minden esetben az igényelt tételek tételes felsorolására van szükség a pályázat benyújtásakor, és a kiutazónak tételesen számlákkal szükséges igazolnia a teljes megítélt támogatás felhasználását a mobilitás lezárultakor.

|  |  |  |  |
| --- | --- | --- | --- |
| **Felsőoktatási munkatársak mobilitása** | **Támogatás összege** | **Igénylés formája** | **Elszámolás** |
| **Oktatási vagy képzési célú mobilitás** | szakértők által javasolt összeg | **tételes** | tételes elszámolás a teljes összegről |

## A támogatás felhasználása, elszámolás

A munkatársi mobilitások esetén, valamint azon hallgatói mobilitások esetén, ahol a megítélt kiegészítő támogatás meghaladja a havi 250 eurót, a kiegészítő támogatás kizárólag a pályázatban igényelt és Tempus Közalapítvány Kuratóriuma által elfogadott költségtételekre használható fel. A felhasználást tételenként, a kiutazónak a mobilitás lezárultakor számlákkal kell igazolnia.

A kiegészítő támogatási összeget a küldő felsőoktatási intézmény fizeti ki a támogatott résztvevőknek.

További felvilágosítást az intézményi Erasmus+ koordinátortól vagy a Tempus Közalapítványtól kaphat.

**Mellékletek:**

* pályázati űrlap